ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ ଆର୍ଥିକ ବ୍ୟାପାର ସଂକ୍ରାନ୍ତ କ୍ୟାବିନେଟ କମିଟି ବୈଠକରେ 2020-21 ବର୍ଷ ପାଇଁ ଖରିଫ ଫସଲର ସର୍ବନିମ୍ନ ସହାୟକ ମୂଲ୍ୟ ବୃଦ୍ଧି ପାଇଁ ନିଷ୍ପତ୍ତି ହୋଇଛି ।
2020-21 ବର୍ଷ ନିମନ୍ତେ ସରକାର ଖରିଫ ଶସ୍ୟର ସର୍ବନିମ୍ନ ସହାୟକ ମୂଲ୍ୟ ବୃଦ୍ଧି କରିଛନ୍ତି । ଏହା ଚାଷୀମାନଙ୍କୁ ସେମାନଙ୍କ ଉତ୍ପାଦିତ ସାମଗ୍ରୀରେ ଅଧିକ ଲାଭ ପ୍ରଦାନ କରିବ । ସବୁଠାରୁ ଅଧିକ ସର୍ବନିମ୍ନ ସହାୟକ ମୂଲ୍ୟ ଅଳସି ମଞ୍ଜି ପାଇଁ କୁଇଣ୍ଟାଲ ପିଛା 755 ଟଙ୍କା, ରାଶି ପାଇଁ 370 ଟଙ୍କା, ବିରି ପାଇଁ 300 ଟଙ୍କା ଏବଂ ତୁଳା ପାଇଁ 275 ଟଙ୍କା ଧାର୍ଯ୍ୟ ହୋଇଛି । ଅଧିକରୁ ଅଧିକ କିସମର ଚାଷକୁ ଦୃଷ୍ଟିରେ ରଖି ଏହି ମୂଲ୍ୟ ବୃଦ୍ଧି କରାଯାଇଛି ।
ଗତ ବଜେଟର ଘୋଷଣା ଅନୁଯାୟୀ ଏହି ସର୍ବନିମ୍ନ ସହାୟକ ମୂଲ୍ୟ ଘୋଷଣା କରାଯାଇଛି । ଚାଷୀମାନେ ସେମାନଙ୍କ ଉତ୍ପାଦନ ଖର୍ଚ୍ଚର ଆକଳନ ଅନୁସାରେ ସର୍ବାଧିକ ମୂଲ୍ୟ ବାଜରାରେ ଶତକଡା 83 ଭାଗ ପାଉଥିବାବେଳେ ବିରିରେ ଶତକଡା 64 ଭାଗ, ମସୁରରେ ଶତକଡା 58 ଭାଗ ଏବଂ ମକାରେ ଶତକଡା 53 ଭାଗ । ଅନ୍ୟାନ୍ୟ ଫସଲ ପାଇଁ ଉତ୍ପାଦନ ଖର୍ଚ୍ଚ ଶତକଡା 50 ଭାଗ ଚାଷୀମାନଙ୍କୁ ମିଳିବ ।
ଦେଶର ଜୈବ ବିବିଧତା ସହିତ କୌଣସି ସାଲିସ ନକରି ଜଳବାୟୁ ପରିବର୍ତ୍ତନ ଅନୁସାରେ ବିଭିନ୍ନ କିସମର ଫସଲ ଓ ଅଧିକ ଉତ୍ପାଦନ ପାଇଁ ସରକାରଙ୍କ ନୀତି ରହିଛି । ସହାୟକ ମୂଲ୍ୟ ଓ ଶସ୍ୟ ସଂଗ୍ରହ ଯେପରି ଚାଷୀଙ୍କୁ ସୁହାଇବ ସେ ବ୍ୟବସ୍ଥା କରାଯାଇଛି । ଚାଷୀର ଉତ୍ପାଦନ ବାବଦ ଆୟ ସୁରକ୍ଷା ପାଇଁ ଏଥିରେ ପ୍ରାଧାନ୍ୟ ଦିଆଯାଇଛି । ସରକାରଙ୍କ ଉତ୍ପାଦନ କେନ୍ଦ୍ରିକ ଧାରା ଆୟ କେନ୍ଦ୍ରିକ ଧାରାରେ ପରିବର୍ତ୍ତିତ ହୋଇଛି ।
ଗତ କିଛି ବର୍ଷ ମଧ୍ୟରେ ତୈଳବୀଜ, ଡାଲି ଏବଂ ଅନ୍ୟାନ୍ୟ ଖାଦ୍ୟ ଶସ୍ୟର ସହାୟକ ମୂଲ୍ୟ ବୃଦ୍ଧି ସହ କୃଷକମାନଙ୍କୁ ଉତ୍ସାହିତ କରିବା ପାଇଁ ନିଷ୍ପତ୍ତି ହୋଇଥିଲା । ଚାହିଦା ଓ ଯୋଗାଣ ମଧ୍ୟରେ ସମତା ରକ୍ଷା କରିବାକୁ ବୈଷୟିକ ଜ୍ଞାନ ପ୍ରୟୋଗ ଓ ଅଧିକ ଉତ୍ପାଦନ ଉପରେ ଗୁରୁତ୍ବ ଦିଆଯାଇଥିଲା ।
ଏହିସବୁ ନୀତି ଅବଲମ୍ବନ କରି କୋଭିଡ-19 ଲକଡାଉନ କାଳରେ ଚାଷୀମାନଙ୍କୁ ସହାୟତା କରିବା ଭଳି ପଦକ୍ଷେପ ନିଆଯାଇଛି । ସେମାନଙ୍କ କୃଷିଜାତ ଦ୍ରବ୍ୟର ବିପଣନ ପାଇଁ ପ୍ରଚେଷ୍ଟା କରାଯାଉଛି । ପ୍ରତ୍ୟକ୍ଷ ବିପଣନ ବ୍ୟବସ୍ଥାରେ ଚାଷୀଙ୍କ ଠାରୁ ସିଧାସଳଖ ସାମଗ୍ରୀ କ୍ରୟ, ସମବାୟ ବ୍ୟବସ୍ଥା ଓ ଏପିଏମସି କମିଟି ଆକ୍ଟର ସର୍ବନିମ୍ନ ପ୍ରୟୋଗ ଇତ୍ୟାଦି ପାଇଁ କେନ୍ଦ୍ର ସରକାରଙ୍କ ପକ୍ଷରୁ ରାଜ୍ୟ ଓ କେନ୍ଦ୍ରଶାସିତ ଅଞ୍ଚଳଗୁଡିକୁ ପରାମର୍ଶ ଦିଆଯାଇଛି ।
ଏହାଛଡା ପ୍ରଧାନମନ୍ତ୍ରୀ ଅନ୍ନଦାତା ଆୟ ସଂରକ୍ଷଣ ଅଭିଯାନ 2018ରେ ଘୋଷଣା କରାଯିବା ଯୋଗୁଁ ଏହା ଚାଷୀମାନଙ୍କୁ ସେମାନଙ୍କ ଉତ୍ପାଦନର ଯଥାର୍ଥ ମୂଲ୍ୟ ପ୍ରଦାନ କରିବାରେ ସହାୟକ ହୋଇଛି । ଏହି ଅମ୍ବ୍ରେଲା ଯୋଜନାର ତିନୋଟି ଉପଯୋଜନା ରହିଛି । ସେଗୁଡିକ ହେଲା - ମୂଲ୍ୟ ସହାୟକ ଯୋଜନା, ଅଭାବୀ ମୂଲ୍ୟ ପଇଠ ଯୋଜନା ଓ ଘରୋଇ ସଂଗ୍ରହ ଏବଂ ଷ୍ଟକିଷ୍ଟ ଯୋଜନା ।
ଏହାବ୍ୟତୀତ ଲକଡାଉନ କାଳରେ ପ୍ରଧାନମନ୍ତ୍ରୀ କିସାନ ସମ୍ମାନ ନିଧି ଯୋଜନା ଯୋଗୁଁ ମାର୍ଚ୍ଚ 24ରୁ ଏପର୍ଯ୍ୟନ୍ତ 8.89 କୋଟି ଚାଷୀ ପରିବାର ଉପକୃତ ହୋଇଛନ୍ତି ଏବଂ ଏବାବଦ 17,793 କୋଟି ଟଙ୍କା ମଞ୍ଜୁର ହୋଇଛି ।
କୋଭିଡ-19 ବୈଶ୍ବିକ ମହାମାରୀ ଯୋଗୁଁ ଉପୁଜିଥିବା ପରିସ୍ଥିତିରେ ଖାଦ୍ୟ ନିରାପତ୍ତା ଯୋଗାଇବା ପାଇଁ ସରକାର ଡାଲି ଜାତୀୟ ଶସ୍ୟ ବାଣ୍ଟିବା ପାଇଁ ନିଷ୍ପତ୍ତି ନେଇଛନ୍ତି । ଏଥିପାଇଁ ଯୋଗ୍ୟ ବିବେଚିତ ପରିବାରକୁ ପ୍ରଧାନମନ୍ତ୍ରୀ ଗରିବ କଲ୍ୟାଣ ଯୋଜନା ଜରିଆରେ ପ୍ରାୟ 1,07,077.85 ଟନ ଡାଲି ବିଭିନ୍ନ ରାଜ୍ୟ ଓ କେନ୍ଦ୍ର ଶାସିତ ଅଞ୍ଚଳକୁ ଯୋଗାଇ ଦିଆଯାଇଛି ।
